**Umbra de aur**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pentru Ştefan Aug. Doinaş

Vatră

Lumina îmi este.

(Şi întunericul la fel!)

Ah, razele dalbe-ale ei

Care-ndulcesc

Chipu-mi de salcie amară

Şi încălzesc piatra

Pe care se lasă mama

Trudită!

Şi suflarea ei aurie de sus,

Dezmorţind

Degeratele ramurii degete!

Ah, lama cuţitului ei

Cu-al cărei tăiş

Bucăţesc pâinea pe masă,

Cioplesc dulcele doinelor lemn!

Eu nu îngrădesc lumina,

Ci întunericul:

Taina mea.

Poţi intra, îţi îngădui,

În limpedea lumină ce-o am.

Dar nu şi în

Liniştea nopţii,

Lin legănându-se

Ca o trestie tristă.